望洞庭
作者：劉敞
朝代：宋

paragraphs: 洞庭七百里，浩蕩敵溟渤。
雲夢開其胸，巴陵束喉舌。
東流匯羣川，盛漲五六月。
飄颻浮乾坤，倚蓋低兀臲。
吾行寰海間，未見此水闊。
峡流下衣带，島嶼盡毫末。
高秋卷氛翳，兩涯浴日月。
何得徑寸珠，晦明互出沒。
蒼茫蛟龍宅，溷雜魚鼈窟。
太古到於今，沈潛孰分别。
風帆引北極，波浪限百越。
國絕南顧憂，獻琛各通達。
山川非一險，此實輔明哲。
俯笑三苗愚，竟爲獨夫滅。
遠遊世俗隘，偶此耳目豁。
淅瀝臨清風，滂沱濯炎熱。
蕭蕭霜林暮，藹藹芳草歇。
壮觀激我懷，當歌意復咽。
寂寥軒轅樂，萬古逸響絕。
慘淡虞帝魂，九疑莽嵽嵲。
况聞屈賈輩，各賜楚漢玦。
至德無復還，後王寝衰缺。
滔滔更南征，鬱鬱抱忉怛。
太湖雖云深，未救懷古渴。